Joutuin osas’ velo
Kuolee kaiku varhain
 helmaan erämaan.
 Sammu ilo parhain,
 palaa ei milloinkaan.

 Lastu mereen hukkuu
 kauan harhaillut. –
 Kukka syksyyn nukkuu
 myöhään puhjennut.

 Katkee viulun kieli, –
 särkyy sävelmä.
 Murtuu hento mieli
 elon keväässä.

 Sammuu yöhön liesi
 myrskyn kourissa. –
 Kalman niittomiesi
 korjaa saalista.

 Saituri on elo,
 vähän siltä saa.
 Joutuin osas velo.
 Tuoni jo odottaa!

Hilja Liinamaa.

Lähde: Vapauden veräjällä 2. Savon Työväen Kevätlehti. 1908. Savon työväen sanomalehti-osuuskunta, Kuopio.

Hilja Pärssinen
Runot
Vapauden veräjällä
1908